
MARTFŰ VÁROS ÖNKORMÁNYZATA 

KÉPVISELŐ-TESTÜLETÉNEK 
../2016.(……) önkormányzati rendelete

a települési támogatásról szóló 3/2015.(II.27.) önkormányzati rendelet módosításáról
Martfű Város Önkormányzatának Képviselő-testülete Magyarország Alaptörvénye 32. cikk (2) bekezdésében foglalt feladatkörében eljárva, a szociális igazgatásról és szociális ellátásokról szóló 1993. évi III. törvény 1.§ (2) bekezdésében, 25. § (3) b) pontjában, a 26. §-ában, a 32. §. (3) bekezdésében, 45. §-ában, 48. § (4) bekezdésében, 58/B. § (2) bekezdésében és a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdésében és a 131. § (1) bekezdésében kapott felhatalmazás alapján a települési támogatásról szóló 3/2015.(II.27.) önkormányzati rendeletét az alábbiak szerint módosítja:

1. § Martfű Város Önkormányzata Képviselő-testületének a települési támogatásról szóló 3/2015.(II.27.) önkormányzati rendelete (továbbiakban: Rendelet) 4. § (3) bekezdése helyébe a következő rendelkezés lép:
(3) Az e rendeletben szabályozott ellátások iránti kérelmek – ha e rendelet másként nem rendelkezik – a Polgármesteri Hivatalban személyesen, meghatalmazott útján, és postai úton nyújthatók be. 

2. § A Rendelet 5. § (1) bekezdése helyébe a következő rendelkezés lép:

5. § (1) A rendszeres pénzellátásra való jogosultság megszüntetése esetében – ha e rendelet másként nem rendelkezik - a megszüntetés dátuma az okot adó körülmény bekövetkezte hónapjának utolsó napja.

3. § A Rendelet 10. § (2) bekezdés a) pontja helyébe a következő rendelkezés lép:

a) családjában az egy főre jutó havi jövedelem nem haladja meg a mindenkori legkisebb öregségi nyugdíj 180 %-át, egy személyes háztartás esetén 220 %-át.

4. § A Rendelet 10. § (3), (4) bekezdései hatályukat vesztik. 
5. § A Rendelet 10. § (7) bekezdés c), f) pontjai hatályukat vesztik. 
6. § A Rendelet 10. § (11) bekezdésének a „tárgyév december 31. napjáig” szövegrész helyébe az „egy év időtartamra” szövegrész kerül.
7. § A Rendelet 10. § (12) bekezdése hatályát veszti. 
8. § A Rendelet 11. § (8) bekezdése helyébe a következő rendelkezés lép:

(8) Amennyiben az ellátásban részesülő közgyógyellátásra jogosult, a háziorvosi igazolásra kizárólag a közgyógyellátásra nem rendelhető gyógyszerek kerülhetnek. A közgyógyellátásra rendelhető gyógyszerek költsége ezen jogosultaknál nem vehető figyelembe.

9. § A Rendelet 11. § (9) bekezdése hatályát veszti.
10. § A Rendelet 14. §-a a következő (1a) bekezdéssel egészül ki:

(1a) Különös méltánylást érdemlő esetben (különösen ha az elhunyt családjában kiskorú gyermek tartásáról gondoskodnak) a polgármester az (1) bekezdésben foglalt jogosultsági feltételektől eltérhet.

11. § A Rendelet 14. § (4) bekezdés b) pontjának „200 %-át nem haladja meg.” szövegrész helyébe a „150%-át meghaladja, de 200 %-át nem haladja meg,” szövegrész kerül.
12. § A Rendelet 14. § (4) bekezdés c) pontjának „250 %-át nem haladja meg,” szövegrész helyébe a „200%-át meghaladja, de 250 %-át nem haladja meg.” szövegrész kerül.

13. § A Rendelet 14. § (6) bekezdése helyébe a következő rendelkezés lép:

(6) A temetési támogatás visszatérítendő kölcsön formájában is nyújtható, ha az eltemettető családjában az egy főre eső havi jövedelem az öregségi nyugdíj mindenkori legkisebb összegének 400 %-át nem haladja meg, feltéve, hogy családjának nettó összjövedelme a visszafizetendő kölcsön havi részletének háromszorosát eléri vagy meghaladja. A kölcsön összege legfeljebb 100.000.- Ft, melyet legfeljebb 12 havi egyenlő részletben kell visszafizetni.
14. § A Rendelet 16. § (2) bekezdés „és” szövegrész hatályát veszti.

15. § A Rendelet 16. § (2a) bekezdése hatályát veszti.

16. § A Rendelet 16. §-a a következő (9) bekezdéssel egészül ki:

(9) Különös méltánylást érdemlő esetben (különösen nagy összegű kiadást jelentő betegség, gyógykezelés, káresemény) a polgármester a (2)-(6) bekezdésekben foglaltaktól eltérhet. 

17. § A Rendelet 1. melléklet Kérelem LAKHATÁSI TÁMOGATÁS megállapításához nyomtatványon A kérelemhez minden esetben csatolni kell szövegrész harmadik francia bekezdése hatályát veszti.

Záró rendelkezések

18. §. A rendelet kihirdetését követő napon lép hatályba, és hatályba lépését követő napon hatályát veszti. 

Dr. Papp Antal 






Szász Éva


polgármester







jegyző

Indokolás

a települési támogatásról szóló 3/2015.(II.27.) önkormányzati rendelet módosításáról
szóló …./2016.(…..) önkormányzati rendelethez

1. §-hoz: 
A rendeletben szabályozott ellátások iránti kérelmek a polgármesteri hivatalban személyesen, meghatalmazott útján, és postai úton nyújthatók be. 
2. §-hoz: 
A rendelkezés módosítása szükséges, mert rendszeres pénzellátás kizárólag gyógyszertámogatás és lakhatási támogatás lehet, amelyek külön rendelkezés alapján kerülnek megállapításra. Így a rendelet ezen szakasza áttekinthetőbb, könnyebben értelmezhetőbb. 
3 - 7. §-okhoz:
A lakhatási támogatás támogatási forma esetében a számlák bekérése miatt több család nem tudott támogatásban részesülni, mivel az egyre több családot érintő fűtési módok (fa, szén) miatti kiadások sok esetben számlával nem igazolhatók. Ezek hiányában azonban az elismert lakásfenntartási költségek nem érték el az előírt határt. Így épp a legrászorulóbb családok esnek ki a támogatási formából. Több alkalommal előfordult, hogy hónapokon keresztül „0”-ás számlát kaptak az ügyfelek, amely szintén csökkentette az elismert költséget, majd egyösszegben kapták meg az igen magas összegű számlát, akkor azonban már több havi támogatástól elestek.
10. § (2) af): jövedelemhatár irreálisan alacsony (28.500,- Ft), így éppen a nagycsaládosok szorulnak ki a támogatásból, hiszen egy 6 fős család összjövedelme nem lehet több 171.000,- Ft-nál. Ez az összjövedelem azonos a 4 fős családéval. Ez már alapjában igazságtalan elbírálást eredményez. A rendeletmódosítás szerint egységesíteni kell a jövedelemhatárt, ettől eltérően az egy személyes háztartást leszabályozni. Mivel az egy főre jutó havi jövedelem a mindenkori legkisebb öregségi nyugdíj 220 %-ában kerül meghatározásra (62.700,- Ft összjövedelem), összességében nem jelent lényegesen nagyobb jogosultsági kört, hiszen mindkét irányba való eltérést jelent, tehát a finanszírozás várhatóan nem igényel nagyobb összeget. 

Az egy éves időtartamra történő megállapítás semmilyen további finanszírozási terhet nem ró az önkormányzatra, azonban a kérelmek folyamatos érkezése megkönnyíti azok feldolgozását, mind a polgármesteri hivatal dolgozói, mind a közüzemek számára, illetve lecsökken az ügyfelek várakozási ideje. 2016. január 1. naptól az ügyintézési határidő 8 napra csökkent, mely a hétvége miatt általában 6 napos tényleges ügyintézési határidőt jelent. Mivel a kérelmek 90 %-a a jelenlegi szabályozás mellett januárban érkezik, a határidő betartása komoly problémát okoz. 
8 - 9. §-okhoz:
A gyógyszertámogatásnál a jelenlegi szabályozás kizárja a közgyógyellátásra jogosultak támogatását. A gyakorlat során azonban több alkalommal látható volt az a probléma, hogy az ügyfél gyógyszereit nem lehet közgyógyellátásra kiadni, emiatt tényleges segítséget csak úgy kaphatott, ha ezen gyógyszerek kiváltását eseti települési támogatással segítettük.
10 – 13. § -okhoz:

A temetési támogatásnál szükséges a méltányosság bevezetése, hiszen aki nem felel meg a jelenlegi szabályozásnak, eseti segély keretében fordult az önkormányzathoz segítségért, így azonban a segély „célt téveszt”. a változtatás pénzügyi szempontból semmilyen további terhet nem ró az önkormányzatra, azonban statisztikai szempontból fontos a megkülönböztetés. 
A kölcsön formájában nyújtható temetési támogatásnál csak jövedelemhatár volt meghatározva, mely akár jövedelemmel nem rendelkező kérelmező esetében is adhatóvá vált. Mivel ez visszatérítendő támogatás, annak visszafizetésére szükséges „biztosítékot” megfogalmazni. 
14 – 16. §-okhoz:
A különös méltányosságra vonatkozó rendelkezés át kellett hogy kerüljön (9) bekezdésként a jogszabályba, mivel a méltányosság abban az esetben is szükséges lehet, mikor pl. a kérelmező az éves keretet kimeríti, vagy a tényleges pénzügyi segítség alapjában magasabb a jelenlegi keretnél, illetve negatív irányba is el lehessen térni az összeg megállapításánál (pl. 1.000,- Ft-os útiköltséghez beadott kérelem esetén felesleges az 5.000,- Ft-os segély kifizetése). Ennek elsősorban azért van jelentősége, mert előfordulhat, hogy „feleslegesen” terheli a kifizetett segély összege az ügyfél éves keretét. 

17. §-hoz:

A Kérelem LAKHATÁSI TÁMOGATÁS megállapításához nyomtatványon a csatolandó mellékletek felsorolását a 10. § (7) bekezdéshez kell igazítani. 
18. § a hatályba léptető és hatályon kívül helyező rendelkezéseket tartalmazza.
Hatásvizsgálat

a települési támogatásról szóló 3/2015.(II.27.) önkormányzati rendelet módosításáról
szóló …./2016.(…..) önkormányzati rendelethez

1. Társadalmi-gazdasági, költségvetési hatása:
Igazságosabb támogatási rendszert és áttekinthetőbb, jobban értelmezhető szabályokat eredményez a rendelet módosítása, amelynek költségvetési hatása nem változik.
2. Környezeti és egészségi hatása, következményei:

A rendelet-tervezetnek környezeti és egészségi hatása nincs.

3. Adminisztratív terheket befolyásoló hatás:

A rendeletmódosítás adminisztratív többlet terhet nem jelent. 
4. A jogszabály megalkotásának szükségessége, a jogalkotás elmaradásának várható következményei: 

A módosítás elmaradása esetén pontatlanabb és igazságtalanabb lenne a szabályozás.
5. A jogszabály alkalmazásához szükséges személyi, szervezeti, tárgyi és pénzügyi feltételek:

Rendelkezésre állnak.

6.
A rendelet megalkotásának elmaradása esetén várható következmények:
A jogszabályi rendelkezéseknek történő megfelelés elmaradása. 

Martfű, 2016. árpilis 19.











Dr. Papp Antal 

